Universis presentes litteras inspecturis, nos Guido, decanus, et capitulum Eduense, notum facimus quod cum discordia verteretur inter venerabilem virum dominum Henricum de Gleriis, canonicum et archipresbiterum Eduensem, ex una parte, Matheum, Regnaudum et Christianum, fratres, homines ipsius archipresbiteri, tailliabiles, explectabiles et justiciabiles alte et basse, nomine ecclesie Eduensis, qui quidem homines, nomine quo supra, per ipsum archipresbiterum amasati fuerint in terra quam tenet idem archipresbiter a nobis decano et capitulo predictis, sita retro Coardum, quam terram nos decanus et capitulum predicti acquisivimus a religiosis viris abbate et conventu de Corbigniaco, ex altera, super hoc quod dicti homines super tailliis eisdem per ipsum archipresbiterum impositis asserebant se gravatos et oppressos: tandem inter ipsum archipresbiterum et dictos homines, mediantibus nobis decano predicto et Girardo de Bellovisu, preposito Belignei in ecclesia Eduensi, ita extitit amicabiliter concordatum quod quamdiu duntaxat idem archipresbiter dictam terram tenebit dicti homines pecias terre predicte et mansum ibi traditos tenebunt et possidebunt: ita tamen quod nomine taillie tenentur singulis annis dicti homines eidem archipresbitero solvere sex libras Viennensium, videlicet sexaginta solidos ipsius monete in festo beati Martini hyemalis et alios sexaginta solidos ejusdem monete in nundinis Biffracti, ex admodiatione taillie dictis hominibus per ipsum archipresbiterum facta, et unam vecturam boum pro omnibus vecturis et corveiis facere singulis annis a villa de Allossia vel citra apud Eduam, ita tamen quod dictus archipresbiter tenetur ipsis hominibus in regressu dicte vecture apud Eduam, prout consuetum est, victualia ministrare; de terris quas tenent dicti homines habebit idem archipresbiter unum jornale ubi ipsum habere eligerit prope viverium suum, ac liberum ingressum ac regressum ad eadem viverium ac jornale, justicia magna ac parva eidem archipresbitero, nomine quo supra, retenta in predictis terris, mansis ac hominibus ubicunque. Et pro premissis a dictis hominibus adimplendis, idem archipresbiter promittit dictis hominibus, quamdiu duntaxat dictam terram tenebit, super dicta taillia ac vecturis ipsos homines in pace tenere ac ultra premissa contra voluntatem ipsorum ratione dicte taillie ac vecturarum ac corveyarum ab eisdem nichil exigere vel levare. Prefati vero homines confitentur se esse tailliabiles, explectabiles ac justiciabiles modo quo supra dicti archipresbiteri, nomine ecclesie Eduensis, et dictam concordiam, prout superius est expressa, inter ipsos et archipresbiterum esse factam, et per juramenta sua promittunt omnia contenta in premissa concordia, in quantum ipsos tangunt, tenere firmiter et inviolabiliter observare, quamdiu idem archipresbiter dictam terram tenebit, et postquam ipsam terram tenere desierit confitentur se teneri ac debere solvere nobis decano et capitulo taillias alte et basse. Nos vero decanus et capitulum predicti dictam concordiam ad dictum tempus volumus, ratifficamus ac etiam approbamus. In cujus rei testimonium, ad preces et instantiam predictorum archipresbiteri ac hominum, sigillum Sancti Nazarii, quo utimur, litteris presentibus duximus apponendum. Datum anno Domini millesimo ducentesimo nonagesimo octavo, mense aprilis.